Il-Gvern fisser bħala kalkoli tal-fantaxjenza u bla bażi dawk li għamel illejla fil-Parlament il-kelliem tal-Oppożizzjoni Tonio Fenech fil-Parlament dwar il-prezzijiet tal-petrol u d-diesel. Fi stqarrija l-Gvern qal li skont is-Sur Fenech, il-prezz tad- diesel u petrol li l-Gvern raħħas u se jkompli jraħħas, għandu jkun saħansitra anqas, bid- diesel ikollu jkun, skont hu, €1.09 u l-petrol  €1.16. Il-Gvern qal li jekk wieħed jiċċekkja mas-sorsi uffiċjali jsib li l-ebda pajjiż fl-Unjoni Ewropea m’għandu dawn il-prezzijiet. Qal li l-prezzijiet Ewropej huma kollha ogħla minn dak li kkalkula Tonio Fenech u għalhekk fisser dawn il-kalkoli bħala ħrafa. Il-Gvern qal li kieku Tonio Fenech iċċekkja l-fatti kien ukoll jikkonferma li l-prezz tal-fuel f’Malta huwa anqas mill-medja Ewropea‎. Fid-dawl ta’ dan il-Gvern ħeġġeġ lill-Oppożizzjoni tippubblika d-dettalji ta’ dawn il-kalkoli biex fi kliemu l-familji Maltin u Għawdxin jindunaw bid-dilentantiżmu ekonomiku tagħha.